DOI: 10.14457/tu.the.2019.323
title: แผนธุรกิจน้ำหอมฉีดผ้าออร์แกนิค

description: ในปัจจุบันพบว่าคนไทยมีความกังวลในเรื่องปัญหากลิ่นอันไม่พึงประสงค์ที่ติดบนเสื้อผ้าเพิ่มสูงขึ้น จึงส่งผลให้ตลาดภาพรวมธุรกิจตลาดผลิตภัณฑ์น้ำหอมและตลาดกลุ่มผลิตภัณฑ์ดูแลเสื้อผ้าเติบโตขึ้นอย่างต่อเนื่อง อีกทั้งการคาดการณ์ว่าในปี 2562-2565 มูลค่าตลาดมีแนวโน้มที่เพิ่มสูงขึ้น ดังนั้นจากภาพรวมธุรกิจดังกล่าวทำให้ผลิตภัณฑ์น้ำหอมฉีดผ้าออร์แกนิคคาดว่าจะมีโอกาสที่จะสามารถเติบโตในตลาดได้อย่างดี นอกจากนี้ด้านพฤติกรรมผู้บริโภคในปัจจุบันจะเห็นได้ว่าผู้บริโภคได้หันมาตระหนักและใส่ใจกับสุขภาพตลอดจนความเป็นอยู่มากขึ้น ซึ่งสินค้าประเภทออร์แกนิคเป็นสินค้าประเภทหนึ่งที่ผู้บริโภคไม่ได้มองเป็นเพียงแค่เทรนด์ของการบริโภค แต่ถือเป็นวิถีการดำรงชีวิตรูปแบบใหม่ไม่ใช่เฉพาะในประเทศไทยเท่านั้นต่างประเทศก็หันมาให้ความสำคัญในการบริโภคสินค้าประเภทออร์แกนิคเพิ่มสูงขึ้น ดังนั้นจึงส่งผลให้ธุรกิจสินค้าออร์แกนิคมีแนวโน้มเติบโตได้ดี และเป็นโอกาสที่ดีของผลิตภัณฑ์น้ำหอมฉีดผ้าออร์แกนิคเช่นกันจากภาพรวมธุรกิจและแนวโน้มมูลค่าตลาดข้างต้นถือเป็นโอกาสที่ดีในการทำธุรกิจผลิตภัณฑ์ประเภทเครื่องหอมทำให้บริษัท ออร์แกนิค ฟราแกรนซ์ จำกัด (Organic Fragrance Company Limited) ได้ผลิตสินค้าภายใต้ชื่อแบรนด์สินค้าน้ำหอมฉีดผ้าออร์แกนิคชื่อว่า Thara Organic Fabric Fragrance เพื่อเข้ามาตอบโจทย์ความต้องการและแก้ปัญหาเรื่องกลิ่นอันไม่พึงประสงค์บนเสื้อผ้าที่เกิดขึ้นกับผู้บริโภค ทั้งนี้เพื่อเป็นการพัฒนาผลิตภัณฑ์ให้มีประสิทธิภาพสูงสุดและตรงความต้องการของผู้บริโภคมากที่สุดจึงได้มีการทำการวิจัยการตลาดโดยใช้วิธีการวิจัยเชิงคุณภาพและการวิจัยเชิงปริมาณเพื่อให้ได้ข้อมูลที่ดีที่สุดเพื่อนำมาใช้ในการวางแผนกลยุทธ์ทางการตลาดในส่วนต่อไปสำหรับการวางแผนกลยุทธ์ทางการตลาดทางบริษัทได้ทำการแบ่งส่วนตลาดโดยใช้เกณฑ์ด้านประชากรศาสตร์และพฤติกรรมมาเป็นตัวแบ่ง ได้แก่ กลุ่มคนที่ต้องการเพิ่มความมั่นใจให้กับตัวเอง (Seek higher confidence) และกลุ่มคนที่ให้ความสำคัญในการดูแลตัวเอง (Cleanliness Oriented) ซึ่งกลุ่มเป้าหมายหลัก คือ กลุ่มคนที่ต้องการเพิ่มความมั่นใจให้กับตัวเอง อายุระหว่าง 25-40 ปี มีรายได้ต่อเดือน 20,000 บาทขึ้นไป ประกอบอาชีพที่เกี่ยวกับการให้บริการ เช่น แอร์โฮสเตจ หรืออาชีพที่ต้องพบเจอผู้คนและติดต่อกับผู้คนจำนวนมาก ซึ่งต้องการเพิ่มความมั่นใจและเสริมบุคลิกภาพให้ดูดีเมื่ออยู่ในสังคม ทั้งนี้จากผลการวิเคราะห์การวิจัยการตลาดพบว่าผู้บริโภคมีความสนใจในเรื่องผลิตภัณฑ์จากธรรมชาติและออร์แกนิค เนื่องจากผลการวิเคราะห์การวิจัยผู้บริโภคให้น้ำหนักในเรื่องความเป็นธรรมชาติและออร์แกนิคค่อนข้างมาก เพราะให้ความรู้สึกที่ปลอดภัย ส่วนด้านราคาจะต้องเหมาะสมกับขนาดของผลิตภัณฑ์ โดยเฉลี่ยประมาณ 300-450 บาทต่อขนาด 100 มิลลิตร ในขณะเดียวกันด้านช่องทางการจัดจำหน่ายจะเน้นการขายที่หน้าร้านเป็นหลัก เพราะกลุ่มผู้บริโภคมีความต้องการเลือกกลิ่นก่อนตัดสินใจซื้อ และด้านการส่งเสริมการตลาดจะมีทั้งรูปแบบออนไลน์และออฟไลน์ เพื่อให้ผู้บริโภคเกิดการรับรู้ในตราสินค้าและการทดลองใช้ผลิตภัณฑ์ขึ้น สำหรับกลยุทธ์ทางการเงินเริ่มแรกบริษัทได้เงินลงทุนเริ่มต้นทั้งสิ้นจำนวน 1,500,000 บาท และได้ทำการวิเคราะห์แผนการเงินในระยะเวลา 5 ปีข้างหน้าเพื่อใช้ในการประเมินสถานการณ์ทางการลงทุน ทั้งนี้พบว่าในสถานการณ์ปกติ (Base case) ทางบริษัทมีมูลค่าปัจจุบันสุทธิ (Net Present Value : NPV) เท่ากับ 407,065.55 บาท โดยมีอัตราผลตอบแทนภายใน (Internal Rate of Return : IRR) อยู่ที่ร้อยละ 19 และมีระยะเวลาในการคืนทุนของบริษัท (Payback Period) 3.5 ปี ซึ่งเป็นไปตามเป้าหมายทางการเงินที่ทางบริษัทตั้งเป้าไว้ นอกจากนี้ได้มีการวางแผนฉุกเฉินเพื่อรองรับสถานการณ์ที่ไม่คาดคิดต่างๆ เช่น สถานการณ์การระบาดของเชื้อไวรัสโคโรนา เป็นต้น